સિંહોના રહેઠાણને સિંહોને અનુકૂળ બનાવવા કુદરતી પાણીના સ્રોત તો જોઈએ જ. તે માટે ગીરમાં કૃત્રિમ પાણીના પોઈન્ટો બનાવાયા છે, આજુબાજુના જંગલમાં ખોરાક તરીકે ઉપયોગી તેવાં વૃક્ષો, ઘાસિયા જંગલોના વિસ્તારમાં ઊંચી ગુણવત્તાવાળું ઘાસ ઉગાડવામાં આવે છે. ગીરના જંગલો ૬૦૦થી વધુ જાતની વનસ્પતિ ધરાવે છે. ગીરના જંગલમાં ૧૩૨ જાતના વૃક્ષો, ૪૮ જાતના ક્ષુપ, ૨૩૨ જાતની જડીબુટ્ટીઓ, ૬૪ જાતના વેલાઓ, ૨૬ જાતના ઘાસ થાય છે. જેમાં સાગ, ટીમરુ, દૂધલો, બાવળ, બોરડી, આમળા, વડ, પીપળ, સેવન, જાંબુ, કરમદી, બહેડા, ધાવડો, મોલેડી, અરીઠા, અણીયાર, ફેફલુ, માટવેલો, ફાગવેલ, શતાવરી, વાંસ વગેરે જોવા મળે છે.